બારડોલી : છેલ્લા ત્રણ દિવસથી પડી રહેલા અતિભારે વરસાદને કારણે બારડોલીના ગામડાઓમાં જળબંબાકારની પરિસ્થિતી સર્જાય છે. તાલુકામાં આવેલ ખાડીઓ પણ ખતરાના નિશાનથી ઉપર વહી રહી છે. સૌથી વધુ અસર અકોટી, માંગરોળીયા, વરાડ, રાયમ, ઈશનપોર, મોતા, ઉતારા, વધાવા, કરચકા સહિતના ગામોમાં થઈ હતી. અકોટી નજીક માંગરોળીયા ખાડીના પુલ પર પાણી ફરી વળતાં માંગરોળીયા ગામ સંપર્ક વિહોણું બન્યું હતું. તેમજ અકોટી ગામનું ખાડી ફળિયાનો સંપર્ક કપાય જતાં રહીશો ઉપરાંત ફળિયામાં આવેલ આશ્રમ શાળાના 95 જેટલા બાળકો પણ ગોંધાય ગયા હતા. જો કે આશ્રમ શાળામાં તમામ પાણી અને ભોજનની વ્યવસ્થા હોય વિદ્યાર્થીઓ હાલ સલામત હોવાનું જાણવા મળી રહ્યું છે. બારડોલીમાં મોડી રાતથી સવારે દસ વાગ્યા સુધી 4 ઇંચ જેટલો વરસાદ ખાબક્યો હતો. ચીક ખાડી પર બીજા દિવસે પણ પાણીની આવક ચાલુ રહેતા ઉતારા, વધાવા અને કરચકા સહિતના ગામો સંપર્ક વિહોણા રહ્યા હતા